DA Den Europæiske Unions Tidende CE 84/516

(2004/C 84 E/0593)

SKRIFTLIG FORESPØRGSEL P-3999/03

af Alejo Vidal-Quadras Roca (PPE-DE) til Kommissionen

(19. december 2003)

Om: Følsomme funktioner (intern kontrolstandard 5) — Gennemførelsesbestemmelser for obligatorisk mobilitet

Ifølge note af 8. maj 2003, underskrevet af Kommissionens generalsekretær, generaldirektør for personale og administration og generaldirektør for budget, træder bestemmelserne om mobilitet for personale, der varetager følsomme funktioner, i kraft den 1. januar 2006 i overensstemmelse med de retningslinjer, der er fastsat i meddelelse fra Kommissionen ved budgetkommissær Michaele Schreyer og næstformand Neil Kinnock (1).

Hvis formålet med denne foranstaltning, udover selve stillingsskiftet, er at undgå et for nært forhold til »kunderne«, bør det sikres, at den overflyttede person i den nye funktion (hvis denne også er følsom) ikke får kontakt med virksomheder, enkeltpersoner eller organisationer, som den pågældende har haft et tjenstligt forhold til i sin tidligere stilling. Et nært forhold til »kunderne« er baseret på personlige forbindelser og ikke begrænset til særlige tjenesteområder. Tages der hensyn til dette?

Hvis de tjenestemænd, der er berørte af mobilitetsbestemmelsen, foretrækker at blive overflyttet til en bestemt anden stilling, kan dette få betydning for karriereforløbet for andre tjenestemænd, som ikke blot har forberedt et karriereskift gennem længere tid, men måske også er mere velegnede til stillingen på grund af indsats, kundskaber og erfaringer, og som ønsker samme stilling. Kan der i sådanne tilfælde ikke blive tale om forskelsbehandling, der kan indbringes for Domstolen?

Hvilke argumenter ligger til grund for den overbevisning, at de ikke beviste fordele ved denne foranstaltning kompenserer for de påviselige ulemper, der altid opstår, når en person med speciel erfaring flyttes væk fra sine funktioner?

Vil denne foranstaltning berøre tjenestemænd, som ikke foretager udbetalinger, men som i forbindelse med tildeling af kontrakter eller tilskud rådgiver og vejleder tjenestemænd, der har udbetalingskompetence? Hvis formålet er at undgå svig, hvorfor anvendes samme foranstaltning ikke på stillinger, hvor der kan udøves intern fortrinsbehandling (forfremmelser, udvælgelsesprøver), som også er forbundet med vinding?

Tages der hensyn til muligheden for, at to tjenestemænd med svigagtige hensigter på skift kan varetage de samme to stillinger?

Svar afgivet på Kommissionens vegne af Neil Kinnock

(4. februar 2004)

Kommissionen er glad for det ærede medlems interesse for gennemførelsen af den interne kontrolstandard nr. 5 om følsomme stillinger.

Noten af 8. maj 2003 fra Kommissionens generalsekretær, generaldirektør for personale og administration og generaldirektør for budget blev tydeliggjort og suppleret af en note fra generalsekretariatet den 30. september 2003. Denne note bekræfter, at der skal gøres brug af mobilitet inden den 31. december 2004 for personer, der har haft en naturligt følsom stilling (2) i mere end syv år, og at reglen for mobilitet vil blive anvendt hvert femte år på alle følsomme stillinger fra den 31. december 2004. Noten understreger også, at mobilitet kan gennemføres ved at overføre den følsomme funktion til en anden stilling, når den pågældende funktion kun vedrører en lille del af den ansattes arbejdsopgaver.

Alle Kommissionens tjenestegrene skulle identificere og udarbejde en fortegnelse over alle følsomme stillinger inden den 31. december 2003. Ud over de naturligt følsomme stillinger, tages der ved kategorisering af en stilling som »følsom« hensyn til en række kriterier, der medregner forbundne risici (såsom »et for nært forhold til kunderne« eller tjenestemænd, der på skift varetager de samme to stillinger), som skal vurderes. Risikobegrænsende kontrolforanstaltninger er også defineret. Muligheden for at udøve indflydelse eller træffe beslutninger, f.eks. i forbindelse med rekruttering eller personaleforvaltning, betragtes som omstændigheder, der udgør en potentiel risiko, som kunne medvirke til følsomheden af en stilling eller funktion.

Kommissionens initiativ har til formål at undgå situationer som dem, der kunne opstå i tilfælde, hvor en person beskæftiger sig med de samme procedurer og samarbejdspartnere i lang tid uden passende risikobegrænsende kontrolforanstaltninger. Mobilitet betyder ikke, at en institution mister ekspertise og viden. Tværtimod betyder det, at de pågældende personers faglige baggrund udvides og også kan komme andre organer til gode. Desuden angiver den interne kontrolstandard nr. 19 om »kontinuitet i operationerne«, at i tilfælde, hvor en tjenestemand overdrager sit arbejde til en anden tjenestemand, skal et skriftligt overdragelsesdossier udarbejdes.

I overensstemmelse med gældende regler får personer, som forlader en følsom stilling, ikke nogen særrettigheder eller særbehandling, når de ansøger om en anden stilling. Deres ansættelse i en ny stilling bestemmes af deres ekspertise, profil og ansvarsniveau. De personer, som støder på vanskeligheder i forbindelse med at finde en ny stilling, kan selvfølgelig drage nytte af den støtteordning for karrierevejledning, som Kommissionen har udviklet gennem reformen.

Der arbejdes i øjeblikket på den første bølge af obligatorisk mobilitet for følsomme stillinger. Opgaven udføres inden for rammer, der sikrer korrekt gennemførelse af den interne kontrolstandard nr. 5 med færrest muligt forstyrrelser for tjenestegrenene, og den tager hensyn til de enkelte involverede medarbejderes behov.

(1) SEK(2000)2203.

(2) Naturligt følsomme stillinger defineres som de stillinger, der vedrører økonomisk forvaltning og de såkaldte AIPN (ansættelsesmyndigheder) og AHCC (de myndigheder, der er bemyndiget til at indgå ansættelsesaftaler).